વર્ષા ઋતુ અષાઢ માસથી શરૃ થાય છે. કચ્છી નવું વર્ષ અષાઢી બીજના દિવસે ઊજવાય છે. આ દિવસ માટે પ્રચલિત એક કહેવત કચ્છમાં વરસાદના મહત્ત્વને દર્શાવે છે- ‘અષાઢી બીજ, કાં વાદળ કાં વીજ, ધાન વેચી ધન કરો, લ્યો બળદ ને બીજ.’ કચ્છમાં પહેલેથી જ વરસાદ અનિયમિત રહ્યો છે. ખેડૂતો અનુભવસિદ્ધ જ્ઞાનના કારણે યોગ્ય સમયે યોગ્ય પાક વાવતા અને નુકસાનીમાંથી બચતા. આ જ્ઞાનને તેમણે દુહા કે કહેવતોના સ્વરૃપમાં સંગ્રહી રાખ્યું છે. તેે એકાદ વાક્યમાં જ હોવાથી લોકો તે સહેલાઈથી યાદ રાખી શકતા હતા. કચ્છના ખ્યાતનામ કવિદુલેરાય કારાણીએ કચ્છી કહેવત સંગ્રહમાં ખાસ એક વિભાગમાં ખેતીલક્ષી અનેક કહેવતો પ્રસિદ્ધ કરી છે. તો સંવત ૧૮૨૯માં જન્મેલા વ્રજભાષાના કવિ ઉન્નડજી જાડેજાએ વરસાદના વરતારા અંગે ‘મેઘાડંબર’ નામનું પુસ્તક લખ્યું હતું. તેનું સંપાદન કવિ અને લોકસાહિત્યકાર જીવરામ અજરામર ગોરે કર્યું હતું. આ પુસ્તકમાં વર્ષા વિજ્ઞાન અંગેની અમૂલ્ય માહિતી છે. ભડલી વાક્યોમાં પણ વરસાદ અંગેના વરતારા મળે છે. જોકે ભડલી કોણ? સ્ત્રી કે પુરુષ? ક્યાંની? વગેરે પ્રશ્નોના ચોક્કસ જવાબ મળતાં નથી, પરંતુ કચ્છના નખત્રાણા તાલુકામાં આવેલા ભડલી ગામ સાથે તેનો સંબંધ હોવાનું મનાય છે.